Litauiske medier: En utvekslingsavtale skal være på plass for Frode Berg
Frode Berg ble dømt til 14 års fengsel i Russland. Foto: Tore Meek / NTB scanpix
Russland og Litauen er enige om å utveksle en spiondømt russer mot to litauere og en nordmann, opplyser kilder i den litauiske sikkerhetstjenesten til den litauiske nyhetstjenesten Baltic News Service (BNS).
– Utvekslingsavtalen inkluderer også en norsk statsborger som er dømt i Russland, sier en anonym tjenestemann i den litauiske sikkerhetstjenesten.
Avisen navngir ikke Frode Berg, men Berg er den eneste nordmannen som soner en slik dom i Russland.
Aftenposten og en rekke norske medier omtalte saken onsdag ettermiddag. Flere russiske medier melder også om det samme, alle med BNS som kilde
– Håper en avtale foreligger
Frode Bergs norske advokat Brynjulf Risnes kan ikke bekrefte opplysningene.
– Jeg har ikke informasjon som verken bekrefter eller avkrefter en slik avtale. Vi håper selvsagt at en slik avtale foreligger, sier Risnes til NTB.
UD vil ikke kommentere saken.
– Norske myndigheter ønsker å få Frode Berg hjem. Vi håndterer saken på den måten som vi mener er best for å ivareta hans interesser. Utover det kommenterer vi ikke saken, sier underdirektør Ane Haavardsdatter Lunde i Utenriksdepartementet til NTB.
Bergs russiske forsvarer, advokat Ilja Novikov, ikke vil kommentere saken, ifølge NRK.
Støttegruppen for Frode Berg håper opplysningene stemmer.
– Dersom det viser seg at dette er riktig, er det en ufattelig god nyhet som vi har ventet på skulle skje, sier støttegruppemedlem Thorbjørn Brox Webber til NTB.
– En slik avtale må bety at Frode kan komme tilbake til Norge og Kirkenes, legger han til.
Dømt for spionasje
Berg er dømt til 14 års fengsel for spionasje. Han ble pågrepet i Moskva i desember 2017 og har sittet fengslet siden.
NRK meldte i august at UD er i forhandlinger med Russland om å få Berg hjem og har informert hans nærmeste familie om dette.
Muligheten for en utvekslingsavtale har vært antydet, men et problem har vært hvem den i så fall skal omfatte.
Når ble Frode Berg arrestert i Russland?
i desember 2017